**“Кыргыз Республикасынын Президентинин “Кыргыз Республикасынын мамлекеттик сыйлыктары жана ардак наамдары чөйрөсүндөгү кээ бир маселелер жөнүндө” 2019-жылдын 10-сентябрындагы №125 Жарлыгына өзгөртүүлөрдү киргизүү тууралуу” Кыргыз Республикасынын Президентинин Жарлыгынын долбооруна**

НЕГИЗДЕМЕ - МААЛЫМКАТ

1. **Максат жана милдет**

Кароого сунушталган “Кыргыз Республикасынын Президентинин“Кыргыз Республикасынын мамлекеттик сыйлыктары жана ардак наамдары чөйрөсүндөгү кээ бир маселелер жөнүндө” 2019-жылдын 10-сентябрындагы №125 Жарлыгына өзгөртүүлөрдү киргизүү тууралуу” Кыргыз Республикасынын Президентинин Жарлыгынын долбоору (мындан ары – Жарлыктын долбоору) жети жана андан ашык бала төрөгөн энелердин бойго жетип соттолгон балдарынын бар болгонуна карабастан, биринчи категориядагы мамлекеттик сыйлык “Баатыр эне” орденин алуу мүмкүнчүлүгүн толук өлчөмдө камсыз кылуу максатында иштелип чыккан.

1. **Баяндоочу бөлүк**

Кыргыз Республикасынын мамлекеттик сыйлыктарынын жана ардак наамдарынын укуктук абалы “Кыргыз Республикасынын мамлекеттик сыйлыктары жана ардак наамдары жөнүндө” Кыргыз Республикасынын Мыйзамы (мындан ары - Кыргыз Республикасынын Мыйзамы) менен аныкталат.

“Баатыр эне” ордени биринчи категориядагы мамлекеттик сыйлыктардын катарына кирет.

Кыргыз Республикасынын ушул Мыйзамынын 9-беренесине ылайык,

“Баатыр эне” ордени менен энелер - жети жана андан көп бала төрөгөн жана татыктуу тарбиялаган, балдардын ден соолугу, билими, дене боюнун жана адеп-ахлактык өнүгүүсү жөнүндө талаптагыдай камкордуктун деңгээлин камсыз кылган Кыргыз Республикасынын жарандары сыйланышат.

“Баатыр эне” ордени жетинчи бала бир жашка толгондо жана башка балдары тирүү болгондо ыйгарылат.

“Баатыр эне” ордени менен сыйлоодо төмөнкү балдар да эске алынат: 1) мыйзамда белгиленген тартипте асырап алынгандар, эгерде асырап алгандан кийин 3 жылдан көп убакыт өтсө жана багып алынган балдар чогуу жашаса;

2) Ата мекенди жана анын мамлекеттик кызыкчылыктарын коргоодо, адам өмүрүн сактап калуу, мыйзамдуулукту жана укук тартибин камсыз кылуу боюнча жарандык парзын аткарууда курман болгондор же дайынсыз жоголгондор.

Кыргыз Республикасынын ушул Мыйзамын ишке ашыруу максатында Кыргыз Республикасынын Президентинин 2019-жылдын 10-сентябрындагы №125 Жарлыгы менен “Кыргыз Республикасынын мамлекеттик сыйлыктарына жана ардак наамдарына сунуш кылуунун, сыйлоонун, тапшыруунун, дубликаттарын берүүнүн, ыйгаруу жана сыйлоо жөнүндө Кыргыз Республикасынын Президентинин жарлыктарын жокко чыгаруунун тартиби жөнүндө” Жобо (мындан ары - Жобо) бекитилген.

Ушул Жобонун 48-пунктуна ылайык балдарынын бирөөсү соттолсо энени мамлекеттик сыйлыкка сунуш кылууга жол берилбейт, буга балдардын соттуулугу Кыргыз Республикасынын мыйзамдарында белгиленген тартипте тындырылган же алып салынган учурлар кирбейт.

1992-жылдан бүгүнкү күнгө чейин “Баатыр эне” орденин алгандардын саны 39 миңге жакын адамды түздү. Анын ичинен 117 адам пенсия алууга укугу жок болгондугуна байланыштуу, социалдык жөлөк пул алышат.

“Баатыр эне” орденинине ээ болгондордун саны мындан да көп болушу ыктымал эле, бирок жогоруда белгиленген чектөөлөрдөн улам, жети жана андан көп балалуу энелер мындай мамлекеттик сыйлыкты алууга мүмкүнчүлүктөрү болбой жатат.

Чындыгында, адамдар ар кандай себептер менен кылмыш жоопкерчилигине тартылышат, мындан тышкары, бул статус (соттолгон) адамдын билиминин, физикалык жана адеп-ахлактык өнүгүүсүнүн терс көрсөткүчү болуп саналбайт. Ушуга байланыштуу, мындай абал, көп балалуу энелер тарабынан Кыргыз Республикасынын Президентине караштуу Мамлекеттик сыйлыктар боюнча комиссиянын катчылыгына документтерин тапшыруу үчүн тоскоолдук болбошу абзел.

Белгилей кетсек, Кыргыз Республикасынын Үйбүлө кодексинин 66-беренесине ылайык, ата-энелер балдарына карата бирдей укукка ээ жана бирдей милдетти (ата-энелердин укуктарын) аркалашат. Ата-энелердин бул укуктары балдар он сегиз жашка толгондо (бойго жеткенде) токтотулат, бул себептен, балдардын бойго жеткенден кийин жасалган жоруктары жана жосундары үчүн алар өзүлөрү жооптуу болушат.

Кыргыз Республикасынын Кылмыш-жаза Кодексинин 28-беренесинин 1-бөлүгүнө ылайык, кылмыш-жаза жоопкерчилигине кылмыш жасаганга чейин он алты жашта болгон адам, ошондой эле, кылмыш жасаганга чейин он төрт жашта болгон бала ушул берененин 2-бөлүгүндө көрсөтүлгөн кылмыштарды жасагандыгы үчүн тартылат.

Мына ушуларды эске алуу менен, бул Жарлыктын долбоорунда көп балалуу энелердин балдарынын жашы боюнча, жашы жете электерге (кылмыш-жаза жоопкерчилиги башталган курактагы балдар) жана бойго жеткендерге (он сегиз жашка толгондор) деп чектөө сунушталат.

Балдар бойго жеткенге чейин, алардын жүрүм-турумдарына эне жооптуу, ал эми бойго жеткен балдарынын иш-аракеттерине балдар өздөрү жоопкерчилик алышат.

Буга байланыштуу, Жобонун 40, 48-52-пункттарына тиешелүү өзгөртүүлөрдү киргизүү сунушталып, анда көп балалуу энелер бойго жетип соттолгон балдары болгонуна карабастан “Баатыр эне” орденин жана “Эне даңкы” медалын алууга аракет кыла алышат.

Жобонун 4-бөлүмүндө “Баатыр эне” ордени жана “Эне даңкы” медалы менен сыйлоо үчүн сунуш берүүнүн тартиби жана сыйлоо материалдарын тариздөөгө талаптар белгиленген, бул себептен, сунуш кылынып жаткан өзгөрүүлөр Кыргыз Республикасынын Мыйзамынын 12-беренесинде белгиленген “Эне даңкы” медалын алуучуларга дагы тийиштүү экенин белгилейбиз.

Жогоруда айтылгандарды эске алуу менен, өлкөнүн калкын өнүктүрүү жаатындагы мамлекеттин стратегиялык багытын, ошондой эле Кыргыз Республикасынын Конституциясынын 23-беренесинин 3-бөлүгүн эске алуу менен (адамдын жана жарандын укуктарын жана эркиндиктерин чектеген мыйзам алдындагы ченемдик укуктук актыларды кабыл алууга тыюу салынат), ушул Жарлыктын долбоору кароого сунуш кылынат.

**3. Мүмкүн болуучу социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолдору**

Бул Жарлыктын долбоорун кабыл алуу, терс социалдык, экономикалык, укуктук, укук коргоочулук, гендердик, экологиялык же коррупциялык кесепеттерге алып келбейт.

**4. Коомдук талкуунун жыйынтыктары жөнүндө маалымкат**

“Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык, бул Жарлыктын долбоору коомдук талкууга Кыргыз Республикасынын Президентинин расмий сайтына жана Ченемдик укуктук актылардын долбоорлорун коомдук талкуулоо боюнча бирдиктүү порталга жайгаштырылат.

**5. Долбоордун мыйзамдарга шайкеш келишине талдоо жүргүзүү**

Сунушталган долбоор колдонуудагы мыйзамдардын нормаларына, ошондой эле Кыргыз Республикасы катышуучусу болуп саналган, белгиленген тартипте күчүнө кирген эл аралык келишимдерге каршы келбейт.

**6. Каржылоо зарылдыгы жөнүндө маалымат**

Бул Жарлыктын долбоорун кабыл алуу, республикалык бюджеттен кошумча финансылык каражаттын чыгымдалуусуна алып келбейт.

**7. Жөнгө салуучулук таасирин талдоо жөнүндө маалымат**

Сунушталган долбоор жөнгө салуучу таасирди талдоону талап кылбайт, анткени ал ишкердикти жөнгө салууга багытталган эмес.

**Министрдин у.м.а. Н.С. Базарбаев**